[Foto’s] Paramedikus help katjie redDie katjie wat vassit. Foto: Verskaf. ŉ Paramedikus van Rescue Care Paramedics het Maandagaand tydens sy aandskof gehelp om ŉ ongewone pasiëntjie uit ŉ moeilike situasie te red by ŉ kruising in Durban. Die paramedikus, Garrith Jamieson wat ook Rescue Care se woordvoerder is, het Woensdag aan Maroela Media gesê hy het ŉ oproep van die bestuurder van ŉ insleepvoertuig ontvang dat ŉ katjie in die voertuig se wiel vassit. “Die kat het by die kruising van die Jan Smuts-hoofweg en N3-wisselaar onder die insleepvoertuig ingehardloop en nie weer uitgekom nie,” het Jamieson aan Maroela Media gesê. “Die bestuurder het uitgeklim en die katjie tussen die allooivelling en die skyfremmeganisme sien vassit. Die bestuurder het hulp ontbied en ek het gaan kyk hoe ek kan help.” Jamieson het gesê die katjie was nie baie gelukkig nie en het baie gemiaau. “Dit het gereën en die katjie was nat en vol modder. Dit het darem gelyk of die kat nie raakgery is of seergekry het nie, hoewel hy baie aggressief en gespanne was. Ons het besluit die beste manier om die katjie te red, was om die wiel van die voertuig af te haal. Toe die wiel af is, is die katjie maklik bevry.” Jamieson het die kat drooggemaak en ondersoek. “Die katjie was ongedeerd en is in die sorg van Andres Mathois van SA CAN Pet Rescue geplaas wat reeds ŉ liefdevolle huis vir die katjie gevind het.” Die katjie, veilig in die hande van die paramedikus. Foto: Verskaf